section_heading: Životopis
paragraph_text: Nikola III. Zrinski bio je sin Petra II. Zrinskog (rođenog oko 1435. godine), koji je poginuo u bitki na Krbavskom polju 9. rujna 1493. godine i Jelene Babonić Blagajske, kćerke kneza Grgura Blagajskog. Imao je starijeg polubrata Pavla III., koji je također poginuo u bitci na Krbavskom polju. Bio je oženjen kneginjom Jelenom Karlović Krbavskom (iz starohrvatskog plemena Gusića), sestrom bana Ivana IV. Karlovića Krbavskog. S njom je imao šestoro djece, među kojima je bio i jedan od najslavnijih velikana hrvatske povijesti, ban i vojskovođa Nikola Zrinski "Sigetski".